A Bizottság határozata

(2000. április 6.)

a rádióberendezések, a távközlési végberendezések és a vonatkozó azonosítók induló osztályozásának megállapításáról

(az értesítés a C(2000) 938. számú dokumentummal történt)

(EGT vonatkozású szöveg)

(2000/299/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a rádióberendezésekről és a távközlési végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelvre [1] és különösen annak 4. cikke (1) bekezdésére,

mivel:

(1) A tagállamoknak be kell jelenteniük a szabályozott interfészeket, hogy azok között egyenértékűséget lehessen létrehozni.

(2) Ha szabályozási szempontból bizonyos rádióberendezés-interfészek már egyenértékűek, akkor az ilyen interfészek közötti egyenértékűséget a szabályozott interfészek bejelentéséig átmeneti jelleggel meg kell állapítani.

(3) Az érintett ágazat tagállami szakértői tanulmányozták az interfészekre vonatkozó szabályok osztályozását. Ezekből a tanulmányokból azt a következtetést lehet levonni, hogy az interfészek részletes osztályozása vagy jelölése nem állna sem a fogyasztói, sem a felügyeleti hatóságok érdekében.

(4) A tagállamok még nem jelentették be a saját területükön szabályozott interfészeket.

(5) Mégis számos interfész ismert, nevezetesen azok, amelyeket a 98/13/EK irányelv alapján elfogadott közös műszaki szabályokkal szabályoztak.

(6) Fontos a Közösség egészének piacain forgalmazható és korlátozás nélkül üzembe helyezhető berendezések egyetlen osztályba történő sorolása.

(7) Helyénvaló, hogy az ilyen berendezésen csak CE-jelölés legyen.

(8) Azonban a piacfelügyeleti hatóságok és a fogyasztók érdeke, hogy osztályazonosító figyelmeztessen arra, hogy a rádióberendezés forgalomba hozatalára vagy üzembe helyezésére vonatkozóan korlátozások állnak fenn.

(9) Ha vannak ilyen korlátozások, ideiglenesen az összes berendezés egyetlen osztályba sorolható.

(10) További osztályokra lehet azonban számítani, miután a tagállamok a szabályozott interfészeket bejelentették.

(11) Hasznos lenne, ha e határozatban a berendezéstípusok szerinti osztályok leírása nem lenne túl részletes. Ezért a Bizottság az 1999/5/EK irányelv állandó bizottságával (TCAM) folytatott konzultációt követően az Interneten közzétesz és fenntart egy, a berendezésekre berendezésosztályonként vonatkozó, tájékoztató jellegű és nem teljes körű jegyzéket a gyártók tájékoztatása céljából. Ajánlatos, hogy a gyártók egy kijelölt szervvel konzultáljanak azokról a termékekről, amelyekre vonatkozóan ilyen útmutatás még nem áll rendelkezésre.

(12) Az e határozatban előírt intézkedések összhangban vannak a TCAM-bizottság véleményével,

ELFOGADTA EZT A HATÁROZATOT:

1. cikk

(1) Azok a rádióberendezések és távközlési végberendezések, amelyek korlátozás nélkül forgalmazhatók és helyezhetők üzembe, egy osztályt alkotnak. Ennek az osztálynak "1. osztály" az elnevezése. Erre a berendezésosztályra nincs kijelölve berendezésosztály-azonosító.

(2) Azok a rádióberendezések, amelyeknek üzembe helyezésére vonatkozóan a tagállamok az 1999/5/EK irányelv 7. cikke (2) bekezdésében előírt korlátozásokat alkalmaznak, vagy amelyeknek forgalmazására vonatkozóan a tagállamok az 1999/5/EK irányelv 9. cikke (5) bekezdésében említett korlátozásokat alkalmaznak, egy osztályt alkotnak. Ennek az osztálynak "2. osztály" az elnevezése. Az ezen osztályba tartozó berendezés számára kijelölt berendezésosztály-azonosító a következő:

+++++ TIFF +++++

(3) A Bizottság a távközlési megfelelőségértékelési és piacfelügyeleti bizottsággal (TCAM) egyeztetve közzéteszi és karbantartja a fent említett osztályokba tartozó berendezések tájékoztató jellegű és nem teljes körű jegyzékét az 1999/5/EK irányelvre vonatkozó információkat tartalmazó honlapon (http://europa.eu.int/comm/enterprise/rtte).

2. cikk

Ennek a határozatnak a tagállamok a címzettjei.

Kelt Brüsszelben, 2000. április 6-án.

a Bizottság részéről

Erkki Liikanen

a Bizottság tagja

[1] HL L 91., 1999.4.7., 10. o.

--------------------------------------------------